Лед по стъклата на едри кристали  
Нежно мъглата лицата да гали  
Топли прозорци да светят в нощта –  
Коледа носи любими неща.

Чудни късмети и дрянови клонки  
Сладки, соленки, десерти, бонбонки.  
Близки, с които отлита нощта –  
Коледа носи любими неща.

Мили подаръци, купени тайно.  
Ясни звезди във небето безкрайно  
Топло очакване, смях през нощта  
Коледа носи любими неща.

Щом е тъжна,  
дълга зима,  
щом светът е сив,  
аз си припомням, че Коледа има  
и ставам пак щастлив!

**[Мария Донева](https://mdoneva.com/)**